b'\n_START_ARTICLE_\nIsenheimski oltar\n_START_PARAGRAPH_\nIsenheimski oltar je poliptih s podobo, ki sta ga oblikovala in poslikala Nemca Niclaus Haguenau, gotski kipar iz Alzacije, in Matthias Gr\xc3\xbcnewald, nem\xc5\xa1ki renesan\xc4\x8dni slikar, med letoma 1512 in 1516.  Na ogled je v muzeju Unterlinden v Colmarju v Alzaciji v Franciji. Muzej je leta 2012 praznoval 500. obletnico te mojstrovine. _NEWLINE_Je najve\xc4\x8dje in najobse\xc5\xbenej\xc5\xa1e Gr\xc3\xbcnewaldovo delo. Naslikal ga je za samostan svetega Antona v Isenheimu pri Colmarju, ki je bil usposobljen za bolni\xc5\xa1ni\xc4\x8dno delo. Menihi v samostanu so negovali bolnike s kugo, zdravili so tudi druge ko\xc5\xbene bolezni, kot je ergotizem. Podoba kri\xc5\xbeanega Kristusa z brazgotino, kakr\xc5\xa1no pusti rana zaradi kuge, prikazuje bolnikom, da jih je Jezus razumel in delil njihove stiske.\n_START_SECTION_\nZgradba\n_START_PARAGRAPH_\nOltarni nastavek ima dvoje kril, ki prikazujejo tri razporeditve:_NEWLINE_Zaprta krila _NEWLINE_Razen nekaterih svetih dni so bila krila zaprta in prikazujejo kri\xc5\xbeanje, uokvirjeno na levi mu\xc4\x8deni\xc5\xa1tvo svetega Bo\xc5\xa1tjana, prebodenega s pu\xc5\xa1\xc4\x8dicami, in na desni strani svetega Antona Pu\xc5\xa1\xc4\x8davnika, spokojnega, \xc4\x8deprav ga zasmehuje zastra\xc5\xa1ujo\xc4\x8da po\xc5\xa1ast. Dva svetnika \xc5\xa1\xc4\x8ditita in zdravita bolne, sveti Anton kot zavetnik \xc5\xbertev ergotizma (\xc5\xbeitne kuge) in sveti Bo\xc5\xa1tjan, ki ga kli\xc4\x8dejo na pomo\xc4\x8d, da bi se ubranili pred kugo. Gr\xc3\xbcnewaldovo Kri\xc5\xbeanje je med najpretresljivej\xc5\xa1imi prikazi tega prizora v zahodni umetnosti zaradi umetnikovega mojstrskega prikaza grozljivih muk s Kristusovim iz\xc4\x8drpanim telesom, ki se zvija od bole\xc4\x8dine zaradi \xc5\xbeebljev, ki so zabiti skozi njegove roke in noge. Telo, prekrito z ranami in posejano s trnjem, je vzbujalo grozo pri bolnih, vendar ni pustilo nobenega dvoma o Kristusovem trpljenju, kar jih je tola\xc5\xbeilo, saj so \xc4\x8dutili stik z Odre\xc5\xa1enikom, katerega bole\xc4\x8dine so si delili. Marija, Jezusova mati, je prikazana na Kristusovi desni strani, omahuje v rokah Janeza, ljubljenega Kristusovega u\xc4\x8denca, in je ovita v velik kos belega blaga._NEWLINE_Na Kristusovi levi Janeza Krstnika spremlja jagnje, ki simbolizira \xc5\xbertvovanje Jezusa. Prisotnost Janeza Krstnika je anahronisti\xc4\x8dna. Na Herodov ukaz so ga leta 29 obglavili in ni mogel biti pri\xc4\x8da Kristusove smrti. Napoveduje Novo zavezo. V latin\xc5\xa1\xc4\x8dini re\xc4\x8de: illum oportet crescere me autem minui (Vulgata, evangelij po Janezu 3:30): "On mora rasti, jaz pa se manj\xc5\xa1ati." Vklju\xc4\x8ditev Janeza Krstnika je simboli\xc4\x8dna, saj je po njegovem mnenju kot zadnji prerok sporo\xc4\x8dal prihod Mesije._NEWLINE_Odprta zunanja krila _NEWLINE_Zunanje krilo Isenheimskega oltarja se je odprlo ob pomembnih praznikih liturgi\xc4\x8dnega leta, zlasti v \xc4\x8dast device Marije. Poka\xc5\xbeejo se \xc5\xa1tirje prizori: levo krilo ka\xc5\xbee Oznanjenje. Nadangel Gabriel pride sporo\xc4\x8dit Mariji, da bo rodila Jezusa, Bo\xc5\xbejega sina. Devica Marija je prikazana v kapeli, ki ozna\xc4\x8duje sveto naravo dogodka. V osrednjem delu Koncert angelov in Rojstvo nista neodvisna prizora, ampak se prilegata enotni zasnovi: gledalec je pri\xc4\x8da Kristusu, ki prihaja na zemljo kot novorojen\xc4\x8dek, ki bo vodil boj proti silam zla, ki ga poosebljajo nekateri angeli, mote\xc4\x8di s svojim telesnim videzom. \xc5\xa0tevilo simbolov zagotavlja klju\xc4\x8d za pomo\xc4\x8d pri razlagi: zaprt vrt predstavlja Marijino maternico in je znak njene ve\xc4\x8dne nedol\xc5\xbenosti, ro\xc5\xbeni grm brez trnja pomeni, da je brez izvirnega greha, smokva simbolizira materino mleko. Postelja, vedro in no\xc4\x8dna posoda poudarjajo \xc4\x8dlove\xc5\xa1ko naravo Kristusa. Desno krilo ka\xc5\xbee Vstajenje, Kristus prihaja iz groba in se vzpenja v nebesa, obsijan z lu\xc4\x8djo, ki spreminja zunanjost Kri\xc5\xbeanega v obraz Boga. Vstajenje in Vnebohod sta zato zdru\xc5\xbeena v eno sliko._NEWLINE_Odprta notranja krila_NEWLINE_Kipi svetega Avgu\xc5\xa1tina z Guyem Guersom, svetega Antona z dvema nosa\xc4\x8dema darov, svetega Jeronima, Kristusa in dvanajstih apostolov so delo Niclausa Haguenau\xc5\xa1kega. Z notranjimi odprtimi krili dovoli romarjem in bolnim, da \xc4\x8dastijo svetega Antona, za\xc5\xa1\xc4\x8ditnika in zdravilca \xc5\xbeitne kuge. Sveti Anton zaseda \xc4\x8dastno mesto v sredini, na njegovi levi strani je pra\xc5\xa1i\xc4\x8d upodobljen s simbolom Antonovega reda. Na njegovi levi in desni sta dva nosa\xc4\x8da darov in ponazarjata prispevke v naravi, ki so pomemben vir dohodka. Osrednji del je obkro\xc5\xbeen s svetim Avgu\xc5\xa1tinom in svetim Hieronimom, dvema od \xc5\xa1tirih velikih o\xc4\x8detov latinske cerkve. Guy Guyers, ki je naro\xc4\x8dil oltarno sliko, je upodobljen kle\xc4\x8de ob nogah svetega Avgu\xc5\xa1tina._NEWLINE_Obisk svetega Antona pri Pavlu Pu\xc5\xa1\xc4\x8davniku. Pu\xc5\xa1\xc4\x8davnika se sre\xc4\x8data v osupljivi pokrajini, ki naj bi predstavljala pu\xc5\xa1\xc4\x8davo Teb. Gr\xc3\xbcnewald je ustvaril fantasti\xc4\x8dno vesolje, ki obkro\xc5\xbea datljeve palme z nenavadno me\xc5\xa1anico rastlinstva v ostrem nasprotju z umirjenostjo in spokojem na sre\xc4\x8danju, pri katerem sodelujejo \xc5\xbeivali, vrana prina\xc5\xa1a pu\xc5\xa1\xc4\x8davnikoma dva ko\xc5\xa1\xc4\x8dka kruha. V tem sanjskem prizoru zdravilne rastline, pobarvane na naturalisti\xc4\x8dni na\xc4\x8din, vzklijejo ob vzno\xc5\xbeju obeh glavnih likov._NEWLINE_Svetega Antona mu\xc4\x8dijo demoni. Ta plo\xc5\xa1\xc4\x8da prikazuje svetega Antona, ki ga mu\xc4\x8dijo po\xc5\xa1astna bitja, ki jih je poslal Satan. Teptajo tla, pretepajo s palicami, trgajo s kremplji in grizejo, sveti Anton se obra\xc4\x8da k Bogu za pomo\xc4\x8d. Bog po\xc5\xa1lje angele v boj proti tem zlim demonom. V spodnjem levem kotu so prepletene noge in napihnjen trebuh, kar pooseblja bolezni zaradi zastrupitve, posledice so otekline in razjede.\n_START_SECTION_\nIkonografija\n_START_PARAGRAPH_\nIkonografija oltarne slike ima ve\xc4\x8d nenavadnih prvin, nekatere izhajajo iz poro\xc4\x8dil, ki jih je o svojih misti\xc4\x8dnih videnjih zapustila sveta Brigita \xc5\xa0vedska. To je dolgo \xc4\x8dasa pomembno vplivalo na umetnost, \xc5\xa1e posebej na upodobitve Kristusovega rojstva, ki pa je tukaj ni.\n_START_SECTION_\nNedavna zgodovina\n_START_PARAGRAPH_\nDa je oltarni nastavek v Alzaciji, je v zadnjem \xc4\x8dasu posledica izmenjave med Nem\xc4\x8dijo in Francijo glede na usodo vojne. Po francosko-pruski vojni 1870\xe2\x80\x9371 in prenosu v Nem\xc4\x8dijo so nem\xc5\xa1ki pisatelji razvili teorijo, da oltarni nastavek ka\xc5\xbee bistvene zna\xc4\x8dilnosti nem\xc5\xa1kega naroda. Delo so pozneje med prvo svetovno vojno zelo \xc4\x8dastili v M\xc3\xbcnchnu, ko je bilo  za\xc4\x8dasno preseljeno tja. Ob koncu vojne pa je bil prenesen nazaj v Alzacijo, v Francijo. _NEWLINE_Neposredno po vojni je oltarni nastavek s svojimi mo\xc4\x8dnimi spomini na ob\xc4\x8dutke in \xc4\x8dustva postala vir navdiha za \xc5\xa1tevilne slikarje vplivne ekspresionisti\xc4\x8dne \xc5\xa1ole, kot sta George Grosz in Otto Dix.  Prav tako je bila podlaga za Hindemithovo modernisti\xc4\x8dno opero Mathis der Maler. Zdi se, da je v 1930-ih za\xc4\x8dasno upadel njen ugled v Nem\xc4\x8diji zaradi nacionalsocialisti\xc4\x8dne oznake ekspresionizma in "degeneriranega" dela Hindemitha. _NEWLINE_Zaradi obnovitvenih del v nekdanjem samostanu in do aprila 2015 je bil Isenheimski oltar na ogled v dominikanski cerkvi, ki je pribli\xc5\xbeno 200 metrov od muzeja Unterlinden. Ta za\xc4\x8dasni prenos je ponudil izjemno in enkratno prilo\xc5\xbenost poleg Gr\xc3\xbcnewaldove in Haguenauove monumentalne mojstrovine v Colmarju predstaviti vsa tri naslikana dela Martina Schongauerja, doma\xc4\x8dina iz Colmarja: Orlierjev oltar (1470\xe2\x80\x931475), Dominikanski oltar (okoli 1480) in Marija v ro\xc5\xbeni uti (1473). Oltarna slika prikazuje sveto Katarino in svetega Lovrenca (okoli 1510), skulpture iz poznega srednjega veka pa zaokro\xc5\xbeajo predstavitev.'